
            PARLAMENTUL  ROMÂNIEI

                CAMERA DEPUTAŢILOR

	COMISIA JURIDICĂ, DE  DISCIPLINĂ  ŞI IMUNITĂŢI
	                    Bucureşti, 12 februarie 2014

     Nr. Pl-x  578/2013


                                     RAPORT

                                                             asupra

propunerii legislative pentru modificarea şi completarea Legii nr.35/1997 privind organizarea şi funcţionarea instituţiei Avocatului Poporului

În temeiul dispoziţiilor art. 95 din Regulamentul Camerei Deputaţilor, republicat, Comisia juridică, de disciplină şi imunităţi a fost sesizată spre dezbatere, în fond, cu propunerea legislativă pentru modificarea şi completarea Legii nr. 35/1997 privind organizarea şi funcţionarea instituţiei Avocatul Poporului, trimisă cu adresa nr. Pl.x. 578 din 3 februarie 2014, înregistrată cu nr. 4c-11/1642 din 4 februarie 2014.

Camera Deputaţilor este primă Cameră sesizată, în conformitate cu dispoziţiile art.75 alin. (1) din Constituţia României, republicată şi ale art. 92 alin. (8) pct. 2 din Regulamentul Camerei Deputaţilor, republicat.

Propunerea legislativă are ca obiect de reglementare completarea Legii nr.35/1997 privind organizarea şi funcţionarea instituţiei Avocatul Poporului, republicată, cu modificările şi completările ulterioare, în sensul instituirii dreptului cetăţenilor aparţinând minorităţilor naţionale, cu domiciliul sau reşedinţa în unităţile administrativ-teritoriale în care au o pondere de peste 20% din numărul locuitorilor, de a adresa petiţii orale sau scrise în limba minorităţii naţionale respective şi de a primi răspunsuri în acea limbă. Prin proiect se propune şi instituirea obligaţiei ca în unităţile administrativ-teritoriale în care minorităţile naţionale au o pondere de peste 20% din numărul locuitorilor să se poată folosi limba acestora în relaţiile cu birourile teritoriale ale instituţiei Avocatului Poporului.

Consiliul Legislativ, conform adresei cu nr. 1535 din 20 decembrie 2013, a avizat favorabil iniţiativa legislativă, cu observaţii şi propuneri.

Guvernul României nu a transmis un punct de vedere.
Comisia pentru egalitate de şanse pentru femei şi bărbaţi a avizat negativ propunerea legislativă, cu majoritate de voturi, în şedinţa din data de 11 februarie 2014, conform adresei cu nr.97/153/2014.
Avocatul Poporului, cu adresa nr.1262 din 11 februarie 2014, a transmis un punct de vedere conform căruia “consideră că promovarea proiectului de lege nu este justificată”. 

În conformitate cu prevederile art.61 din Regulamentul Camerei Deputaţilor, republicat, membrii Comisiei juridice, de disciplină şi imunităţi au examinat propunerea legislativă în şedinţa din data de 12 februarie 2014.
La dezbateri au fost prezenţi 11 deputaţi din numărul total de 26 membri ai Comisiei juridice, de disciplină şi imunităţi.

A participat la dezbaterea iniţiativei legislative, în calitate de invitat din partea instituţiei Avocatul Poporului, domnul Ionel Oprea – adjunct al Avocatului Poporului.

Domnul Ionel Oprea a susţinut, în cadrul dezbaterilor din şedinţa Comisiei juridice, de disciplină şi imunităţi, următoarele: 

· Avocatul Poporului consideră că prezentul proiect de modificare a Legii nr. 35/1997 nu este necesar deoarece actualul cadru legal de organizare şi funcţionarea a instituţiei Avocatul Poporului oferă toate condiţiile susţinute în propunerea legislativă. Astfel, nu există nici un caz în activitatea de până acum a instituţiei Avocatul Poporului, în care să fi întâlnit greutăţi în comunicarea cu petenţii de alte etnii.
· adoptarea  prezentului proiect de act normativ, de modificare a Legii nr. 35/1997, în forma în care este propus, ar fi şi neconstituţional sub aspectul art. 16 din Constituţie privind egalitatea în drepturi a cetăţenilor români. Astfel, ar fi de neconceput ca unui petent aparţinând unei minorităţi etnice cu o pondere de minim 20% sa i se răspundă în limba maternă, iar altuia, care nu se află într-o astfel de situaţie să i se refuze acest lucru.

· limba oficiala a statului român este, conform art. 13 din Constituţia României, limba română. 

· instituţia Avocatul Poporului nu face parte nici din categoria autorităţilor administraţiei publice şi nici din justiţie, este o autoritate autonomă şi independentă, cu statut special, de tip ombudsman. 

În urma dezbaterilor, membrii Comisiei au hotărât, cu majoritate de voturi (7 voturi “împotrivă”, 1 vot “pentru”, 3 “abţineri”), să propună plenului Camerei Deputaţilor, spre dezbatere şi adoptare, un raport de respingere a propunerii legislative pentru modificarea şi completarea Legii nr. 35/1997 privind organizarea şi funcţionarea instituţiei Avocatul Poporului, având în vedere argumentele în favoarea respingerii iniţiativei legislative, susţinute în timpul dezbaterilor din cadrul Comisiei, de către adjunctul Avocatului poporului - dl. Ionel Oprea, precum şi faptul că iniţiatorii nu indică resursele financiare necesare implementării proiectului de act normativ. 
Propunerea legislativă se încadrează în categoria legilor organice, fiind incidente prevederile art.58 alin.(3) din Constituţia României, republicată.

             VICEPREŞEDINTE,                                                SECRETAR,

      CIPRIAN NICOLAE NICA                    CĂTĂLIN THEODOR NICOLESCU

Consilier parlamentar,

Rodica Penescu

